**JELGAVAS PILSĒTAS PAŠVALDĪBAS 2015.GADA 12.NOVEMBRA**

**SAISTOŠO NOTEIKUMU NR. 15-22 „JELGAVAS PILSĒTAS PAŠVALDĪBAS PALĪDZĪBA AUDŽUĢIMENĒM”**

**PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1. Īss projekta satura izklāsts | Jelgavas pilsētas pašvaldības 2015.gada 12.novembra saistošie noteikumi Nr.15-22 „Jelgavas pilsētas pašvaldības palīdzība audžuģimenēm” (turpmāk – noteikumi) tiek izdoti saskaņā ar likuma “Par pašvaldībām” 43.panta trešo daļu, Ministru kabineta 2006.gada 19.decembra noteikumu Nr.1036 „[Audžuģimenes noteikumi](http://likumi.lv/ta/id/150734-audzugimenes-noteikumi)” [43.](http://likumi.lv/ta/id/150734-audzugimenes-noteikumi#p43)[punktu](http://likumi.lv/ta/id/150734-audzugimenes-noteikumi#p44). Noteikumi nosaka kārtību, kādā sniedzama pašvaldības palīdzība audžuģimenēm bērnu aprūpē un audzināšanā. |
| 2. Projekta nepieciešamības pamatojums | Noteikumi tiek izdoti saskaņā ar likuma “Par pašvaldībām” 43.panta trešo daļu, Ministru kabineta 2006.gada 19.decembra noteikumu Nr.1036 „[Audžuģimenes noteikumi](http://likumi.lv/ta/id/150734-audzugimenes-noteikumi)” [43.](http://likumi.lv/ta/id/150734-audzugimenes-noteikumi#p43)[punktu](http://likumi.lv/ta/id/150734-audzugimenes-noteikumi#p44). Noteikumi ir nepieciešami, lai noteiktu kārtību pašvaldības palīdzības sniegšanai audžuģimenēm. Tiek noteikti pašvaldības pabalstu apmēri un izmaksas kārtība, kā arī noteikta kārtība atlīdzības piešķiršanai un izmaksai par audžuģimenes pienākumu veikšanu, ja bērni (bērns) audžuģimenē ievietoti uz laiku, kas ir īsāks par vienu mēnesi.  Pašvaldība paredz piešķirt pabalstu bērna uzturam 5,69 *euro* dienā, vienreizēju pabalstu mīkstā inventāra iegādei 150,00 *euro*, ievietojot bērnu audžuģimenē, pabalstu apģērba iegādei 100,00 *euro* katram 6 (sešu) mēnešu periodam, pabalstu individuālo mācību piederumu iegādei 57,00 *euro* apmērā vispārējās izglītības iestāžu klātienes izglītojamajam un 29,00 *euro* apmērā bērnam 5 (piecu) – 6 (sešu) gadu vecumā, kurš apgūst obligāto pirmsskolas izglītības programmu (sagatavošana pamatizglītības ieguvei), pabalstu bērna ēdināšanai izglītības iestādē un pabalstu pirmsskolas izglītības iestādes ēdināšanas pakalpojuma apmaksai, kā arī pabalstu profesionālās ievirzes programmas dalības maksas segšanai 15,00 *euro* apmērā mēnesī. |
| 3.Informācija par plānoto projekta ietekmi uz pašvaldības budžetu | Noteikumu realizēšanai tiek paredzēti naudas līdzekļi Jelgavas pilsētas pašvaldības iestādes „Jelgavas sociālo lietu pārvalde” 2016.gada iestādes budžetā par kopējo summu 67 648,50 *euro*.Tiek plānots sniegt pašvaldības palīdzību 15 (piecpadsmit) audžuģimenēm par 25 (divdesmit pieciem) bērniem, kuri ir ievietoti audžuģimenēs.Pabalsta apģērba iegādei palielināšanai līdz 100,00 *euro* katram 6 (sešu) mēnešu periodam 2016.gadā papildus nepieciešams 731,50 *euro* (29,26 *euro* X 25 bērni). |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Neietekmē. |
| 5. Informācija par plānoto projekta ietekmi uz administratīvajām procedūrām | Neietekmē. |
| 6. Informācija par konsultācijām ar privātpersonām | Noteikumu projekts apspriests Jelgavas pilsētas domes Sociālo lietu konsultatīvajā komisijā. |

Jelgavas pilsētas domes priekšsēdētājs A.Rāviņš